**รายงานการประชุม**

สภาองค์การบริหารส่วนตำบลเขาขาว

สมัยสามัญ สมัยที่ 2 ประจำปี พ.ศ.2562

เมื่อวันจันทร์ ที่ 13 พฤษภาคม ๒๕62 เวลา 13.0๐ น.

ณ ห้องประชุมสภาองค์การบริหารส่วนตำบลเขาขาว

**ผู้มาประชุม**

1. นายดำรงค์ อุ่นศร ประธานสภาองค์การบริหารส่วนตำบลเขาขาว
2. นายบรรจงกิจ บุญโชติ รองประธานสภาองค์การบริหารส่วนตำบลเขาขาว
3. นายไพรัช พยาบาล เลขานุการสภาองค์กรบริหารส่วนตำบลเขาขาว
4. นายเดโช ชิตรัตน์ สมาชิกสภา อบต.เขาขาว หมู่ที่ 1
5. นายเกรียงศักดิ์ สุขช่วง สมาชิกสภา อบต.เขาขาว หมู่ที่ 2
6. นายสุนทร คารมดี สมาชิกสภา อบต.เขาขาว หมู่ที่ 2
7. นางสาวพิสมัย สีใส สมาชิกสภา อบต.เขาขาว หมู่ที่ 3
8. นางวิภู พรหมรักษา สมาชิกสภา อบต.เขาขาว หมู่ที่ 3
9. นายนนฑิพัฒน์ ปานกล่อม สมาชิกสภา อบต.เขาขาว หมู่ที่ 4
10. นายปรีชา ทองอร่าม สมาชิกสภา อบต.เขาขาว หมู่ที่ 6
11. นายสุชาติ คงหอม สมาชิกสภา อบต.เขาขาว หมู่ที่ 6
12. นายเกรียงไกร หนูนวล สมาชิกสภา อบต.เขาขาว หมู่ที่ 7
13. นายสุธา ทองแผน สมาชิกสภา อบต.เขาขาว หมู่ที่ 7
14. นายสมพงษ์ ปั้นคง สมาชิกสภา อบต.เขาขาว หมู่ที่ 8
15. นายวิรัตน์ บุญมา สมาชิกสภา อบต.เขาขาว หมู่ที่ 8
16. นายจำรัส สวัสดี สมาชิกสภา อบต.เขาขาว หมู่ที่ 9
17. นางเสาวภา รัตนบุรี สมาชิกสภา อบต.เขาขาว หมู่ที่ 10
18. นายฤทธิ์ จิตรา สมาชิกสภา อบต.เขาขาว หมู่ที่ 10
19. นายคัมภีร์ ชุมขุน สมาชิกสภา อบต.เขาขาว หมู่ที่ 12
20. นายสุริยันต์ ยิ้มสุด สมาชิกสภา อบต.เขาขาว หมู่ที่ 12

**ผู้ไม่มาประชุม**

1. นางจตุพร จันทร์เทพ สมาชิกสภา อบต.เขาขาว หมู่ที่ 1
2. นายสายัน สุวรรณสังข์ สมาชิกสภา อบต.เขาขาว หมู่ที่ 5
3. นายสมโชค คงทอง สมาชิกสภา อบต.เขาขาว หมู่ที่ 9
4. นางสาวปัณยาลักษณ์ หมื่นใจ สมาชิกสภา อบต.เขาขาว หมู่ที่ 11
5. นางสาวละออง แก้วเก้า สมาชิกสภา อบต.เขาขาว หมู่ที่ 11

**ผู้เข้าร่วมประชุม**

1. นายเกษม สังข์แก้ว นายกองค์การบริหารส่วนตำบลเขาขาว
2. นายสมโชค สุชาติพงศ์ รองนายกองค์การบริหารส่วนตำบลเขาขาว
3. นายวิรัช มะลิแก้ว รองนายกองค์การบริหารส่วนตำบลเขาขาว
4. นางวจินา หนูแก้ว เลขานุการนายกองค์การบริหารส่วนตำบลเขาขาว

**เริ่มประชุมเวลา : เวลา 13.05 น.**

เมื่อครบองค์ประชุม มีสมาชิกสภาองค์การบริหารส่วนตำบลเขาขาว มาประชุมทั้งสิ้น 19 คน นายไพรัช พยาบาล เลขานุการสภา อบต.เขาขาว กล่าวเชิญนายดำรงค์ อุ่นศร ประธานสภาองค์การบริหารส่วนตำบลเขาขาว จุดเทียน ธูป บูชาพระรัตนตรัย และดำเนินการตามระเบียบวาระการประชุม

**นายดำรงค์ อุ่นศร ประธานสภาฯ** ขอขอบคุณท่านสมาชิกทุกท่านที่มาโดยพร้อมเพรียงกัน บัดนี้ผมขอเปิดการประชุมสภาองค์การบริหารส่วนตำบลเขาขาว สมัยสามัญ สมัยที่ 2 ประจำปี พ.ศ.2562 ครับ

**ระเบียบวาระที่ ๑ : เรื่องที่ประธานแจ้งให้ที่ประชุมทราบ**

**นายดำรงค์ อุ่นศร ประธานสภาฯ** เรื่องแจ้งให้ที่ประชุมได้รับทราบวันนี้มีเรื่องเดียวคือมีข้าราชการและพนักงาน ซึ่งโอนย้ายมาและบรรจุใหม่จำนวน 3 ท่านขอเชิญแนะนำตัวให้สมาชิกได้รู้จักครับ

**จ.อ.อำนวย นาคเกลี้ยง** ผมจ.อ.อำนวย นาคเกลี้ยง ย้ายมาจากอบต.นาโพธิ์ มาดำรงตำแหน่งเจ้าพนักงานธุรการ สังกัดกองช่าง ก่อนนี้รับราชการเป็นทหารเรือ ก็จะนำความรู้ประสบการณ์ที่รับราชการมา 21 ปี มาช่วยเหลือรับใช้พี่น้องชาวตำบลเขาขาว มีอะไรก็แนะนำกันนะครับ ขอบคุณครับ

**นายสุรวิทย์ ศรทอง** ผมนายสุรวิทย์ ศรทอง เป็นพนักงานจ้างตำแหน่งพนักงานขับรถบรรทุกน้ำ ครับ

**น.ส.สุภาวดี ศรีรักษา** ดิฉันน.ส.สุภาวดี ศรีรักษา เป็นพนักงานจ้างตำแหน่งภารโรง ค่ะ

**นายดำรงค์ อุ่นศร ประธานสภาฯ** ขอบคุณครับ คงได้จักหน้าตากันแล้วนะครับ ต่อไปเป็นวาระที่ 2

**ระเบียบวาระที่ ๒ : เรื่องรับรองรายงานการประชุมสภาฯ สมัยสามัญ สมัยที่ 1 ประจำปี พ.ศ.๒562 ครั้งที่ 2 เมื่อวันพฤหัสบดี ที่ 14 กุมภาพันธ์ 2562**

**นายดำรงค์ อุ่นศร ประธานสภาฯ** ไม่ทราบว่ามีสมาชิกท่านใดจะแก้ไขส่วนไหนหรือไม่ครับ เมื่อไม่มีสรุปว่าที่ประชุมมีมติรับรองรายงานการประชุมสภาฯ สมัยสามัญ สมัยที่ 1 ประจำปี พ.ศ.๒562 ครั้งที่ 2 เมื่อวันพฤหัสบดี ที่ 14 กุมภาพันธ์ 2562 ด้วยคะแนนเป็นเอกฉันท์ ต่อไปเป็นระเบียบวาระที่ 3

**ระเบียบวาระที่ 3 : กระทู้ถามเรื่องการดำเนินการก่อสร้างระบบประปาจุดที่ดินนายสายันต์ ยื่นกระทู้โดยนายสมพงษ์ ปั้นคง สมาชิกสภาฯอบต.เขาขาว หมู่ที่ 8**

**นายดำรงค์ อุ่นศร ประธานสภาฯ** เชิญท่านสมพงษ์ ปั้นคง ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ท่านสมาชิกสภา ผู้ทรงเกียรติ คณะผู้บริหาร ผมสมพงษ์ ปั้นคง สมาชิก อบต.หมู่ที่ 8 วันก่อนก็ได้ถามในวาระอื่นๆ เรื่องที่จะก่อสร้างระบบประปาบ้านบนควน จุดที่ดินนายสายันต์ ปัญหาตรงนี้ชาวบ้านประมาณ 30 กว่าครัวเรือน ตามที่ได้ลงสำรวจ อยู่บนพื้นที่สูงน้ำประปาไหลมาลำบากมาก ถ้าเกิดไฟฟ้าดับต้องใช้เวลาอย่างน้อย 3 ชั่วโมง กว่าชุมชนตรงนั้นจะได้ใช้น้ำ ชาวบ้าน 30 กว่าครัวเรือนถ้าเกิดมีงานลองนึกภาพดูครับ จังหวะมีงานแขกเหรื่อกำลังมางาน ถ้าน้ำประปาไม่ไหลจะเอาน้ำที่ไหนล้างจาน ปัญหานี้เป็นปัญหาใหญ่มาก รายละเอียดอยู่ในวาระอื่นๆของการประชุมในครั้งก่อน เพื่อไม่ให้เป็นการเสียเวลาผมขอฝากถามไปยังผู้บริหารว่าจะดำเนินการตรงนี้ด้วยวิธีการใด ขอขอบคุณครับท่านประธาน

**นายดำรงค์ อุ่นศร ประธานสภาฯ** ตามที่ท่านได้ยื่นกระทู้มา ผมก็ทำตามระเบียบนะครับ ได้ส่งกระทู้ให้ท่านนายกเรียบร้อย จึงขอเชิญท่านนายกตอบกระทู้ถามของท่านสมาชิกครับ

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน จากกระทู้ถามของเพื่อนสมาชิกหมู่ที่ 8 เรื่องการก่อสร้างระบบประปาในที่ดินของบ้านนายสายันต์ ซึ่งก็ทราบกันดีแล้วนะครับว่า เรื่องนี้เป็นเรื่องที่จำเป็นเร่งด่วนมีการร้องเรียนไปยังกรมส่งเสริมการปกครองท้องถิ่น โดยทางท้องถิ่นอำเภอได้ลงมาในพื้นที่ มาดูสภาพความเป็นจริงพบว่าพี่น้องประมาณ 30 กว่าครัวเรือนอยู่ที่สูงก็จำเป็นต้องสร้างหอถังและเจาะบ่อบาดาล ประกอบกับ คุณพี่สายันต์ได้อุทิศที่ดินมาให้เรียบร้อยแล้ว และผมได้มอบหมายให้กองช่างได้เสนอญัตติโอนงบประมาณในข้อบัญญัติโครงการก่อสร้างถนนลาดยางหมู่ที่ 8 โอนมาตั้งเป็นรายการใหม่โครงการก่อสร้างระบบประปา ก็โอนไปได้ 495,000 บาท ไม่พอ ก็มอบหมายให้กองการศึกษาโอนเพิ่มไปสบทบอีก 165,000 บาท รวมโอนไปตั้งจ่ายเป็นรายการใหม่ 660,000 บาท เพื่อที่จะดำเนินการให้เร็วที่สุด แต่ว่าโครงการนี้ต้องใช้ระบบอีบิดดิ้ง ก็ต้องช้าไปตามระเบียบนิดนึง แต่ทั้งนี้ทั้งนั้นก็จะดำเนินการให้เร็วที่สุดครับ เพื่อบรรเทาความเดือดร้อนของพี่น้องประชาชน ขอบคุณครับ

**นายดำรงค์ อุ่นศร ประธานสภาฯ** ท่านสมาชิกหมู่ที่ 8 มีข้อสงสัยอะไรอีกบ้างครับ เชิญครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ตามที่ผมได้ฟังมาก็ของแสดงความดีใจกับชาวบ้านบนควนด้วย ที่ผู้บริหารได้รับปากต่อสภาแห่งนี้ว่าจะดำเนินการหวังว่าคงจะไม่เกินฤดูแล้งปีหน้า ชาวบ้านก็คงจะได้ใช้น้ำ ขอบคุณครับท่านประธาน

**นายดำรงค์ อุ่นศร ประธานสภาฯ** ขอบคุณครับ ต่อไปเป็นระเบียบวาระที่ 4

**ระเบียบวาระที่ 4 : เรื่องพิจารณาให้ความเห็นชอบเพิ่มเติมแผนพัฒนาท้องถิ่น (พ.ศ.2561 – 2564) เพิ่มเติมครั้งที่ 2 ประจำปีงบประมาณ พ.ศ.2562**

**นายดำรงค์ อุ่นศร ประธานสภาฯ** รายละเอียดตามเอกสารที่ได้จัดส่งให้ท่านสมาชิกเรียบร้อยแล้ว มีท่านใดประสงค์จะอภิปรายบ้างครับ เมื่อไม่มี ผมของมติ สมาชิกสภาท่านเห็นชอบให้เพิ่มเติมแผนพัฒนาท้องถิ่นตามที่เสนอโปรดยกมือครับ

**มติที่ประชุม** **เห็นชอบ 18 เสียง**

**ไม่เห็นชอบ - เสียง**

**งดออกเสียง 1 เสียง**

**ระเบียบวาระที่ 5 : เรื่องอื่นๆ**

**นายดำรงค์ อุ่นศร ประธานสภาฯ** มีท่านสมาชิกท่านใดประสงค์จะปรึกษาหารือต่อที่ประชุมบ้าง เชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ก่อนอื่นก็ขอยินดีต้อนรับท่านรองนายก ท่านสมโชค สุชาติพงศ์ บรรยากาศที่ร้อนระอุในห้องประชุมสภาองค์การบริหารส่วนตำบลเขาขาว ถือว่าเป็นสถานที่มีเกียรติ แอร์ขนาด 32,000 บีทียู 2 ตัว อยู่ 20 กว่าคนยังร้อน ผมก็ไม่เข้าใจว่าการทำงานของเจ้าหน้าที่หรือผู้ที่ดูแลก็ตาม ปล่อยให้สภาพเป็นแบบนี้ได้ ถ้าเจอนายอำเภอ ผู้ว่า มาประชุมไม่อายเขาแย่เหรอครับ ทุกคนเหงื่อไหลเห็นแล้วครับที่นั่งอยู่ เรื่องเล็กๆน้อยๆนะครับ ผมมองถึงความไม่สนใจของผู้รับผิดชอบ ไม่เคยดูแลเรื่องแบบนี้ ผู้บริหาร เจ้าหน้าที่ ข้าราชการ 40 – 50 คนที่ประจำยู่ที่นี่ เคยสนใจกันไหม วันนี้ผมมีเรื่องที่จะสอบถามสามเรื่องครับท่านประธาน เรื่องแรกเรื่องวัคซีนป้องกันโรคพิษสุนัขบ้า การประชุมเมื่อวันที่ 6 กุมภาพันธ์ ที่ผ่านมาเจ้าหน้าที่สาธารณสุขก็ได้มาชี้แจงว่าจะดำเนินการให้ทันช่วงฤดูแล้ง เพราะช่วงฤดูแล้งเป็นช่วงที่เกิดสุนัขบ้า จนมาถึงวันนี้ย่างเข้าฤดูฝน วัคซีนที่ชาวบ้านถามอยู่ก็ยังไม่ได้รับครับ ก็อยากจะถามว่าปีนี้ยังจะให้วัคซีนกับ พี่น้องที่เลี้ยงสุนัขในตำบลเขาขาวหลายพันตัวได้หรือไม่ เรื่องที่สองเรื่องโครงการเศรษฐกิจชุมชน ในการประชุมสภาเมื่อสมัยที่ 1 ประจำปี 2562 เมื่อวันที่ 6 กุมภาพันธ์ ผมก็ได้ถามในที่ประชุม เจ้าหน้าที่นิติกรที่รับผิดชอบได้ชี้แจงต่อที่ประชุมว่า ตอนนี้ได้ยื่นฟ้องทุกกลุ่มแล้ว คำว่ายื่นฟ้องทุกกลุ่มนั้นหมายถึง จะต้องมีเอกสารประทับรับฟ้องจากศาล ไม่ใช่แค่พูดว่ายื่นฟ้องยื่นฟ้อง 6 กุมภาพันธ์ นั้นหมายถึงว่าต้องฟ้องก่อนวันที่นิติกรเข้ามาชี้แจง จนถึงวันนี้สามสี่เดือนผมคิดว่าน่าจะมีคำสั่งศาล หรือสัญญาไกล่เกลี่ยอะไรก็แล้วแต่ออกมาแล้ว วันนี้ผมขอดูเอกสารว่าที่นิติกรแจ้งบอกว่าฟ้องแล้วฟ้องแล้ว ขอเอกสารมาชี้แจงต่อที่ประชุมด้วยครับ ว่าดำเนินการถึงไหนอย่างไร ฟ้องหมดตามที่นิติกรได้แจ้งต่อที่ประชุมหรือไม่ เรียนท่านประธานไปยังผู้มีหน้าที่รับผิดชอบช่วยนำเอกสารมาแจ้งต่อที่ประชุมด้วย และก็เรียนท่านประธาน การจ่ายเงินโครงการเศรษฐกิจชุมชน ผมดู ผมก็ไม่ก้าวก่ายในหน้าที่ของใครแต่ในฐานะสมาชิกสภาองค์การบริหารส่วนตำบล เขาขาว นั้นหมายถึงดูแลการทำงานของผู้บริหารของเจ้าหน้าที่มีสิทธิที่จะขอดู การจ่ายเงินกู้โครงการเศรษฐกิจชุมชน ไม่ทราบว่ามีการติดตาม หรือก่อนจะอนุมัติมีการตรวจสอบหรือไม่ ว่าวัตถุประสงค์ของการขอกู้เอาไปทำอะไร เอาไปเพื่ออะไร ตามเอกสารไม่ใช้ออกปากเซนต์กัน เอาไปแล้วที่ผ่านมาเอาไปแล้วไม่ทำตามวัตถุประสงค์ ถึงงวดชำระก็ชำระไม่ได้ การจ่ายเงินกู้ไปแล้ว เจ้าหน้าที่ซึ่งรับผิดชอบจะต้องติดตามลงไปดูเพราะในสัญญาระบุชัดเจน ว่าถ้าคุณเอาไปไม่ตามวัตถุประสงค์โครงการ ผู้ให้กู้สามารถบอกเลิกสัญญาแล้วฟ้องร้องได้ทันที เพราะฉะนั้นการปล่อยเงินกู้ตัวนี้ครั้งต่อไปฝากคณะกรรมการพิจารณาด้วย ที่ผมพูดตัวนี้ท่านเห็นไหมสองสามปีที่ผ่านมาอบต.ต้องตั้งงบประมาณไปชดเชยโครงการเศรษฐกิจชุมชน สองปีถ้าผมจำไม่ผิดนะครับตั้งงบประมาณไปชดเชยเงินโครงการเศรษฐกิจชุมชนที่ผู้กู้ไปแล้วไม่ชำระคืนตามงวด และอีกอย่างที่ผมขอเอกสารในวันนี้ขอเอกสารว่าขณะนี้ทั้งหมดกี่กลุ่มในตำบลเขาขาวที่ขอกู้เงินไป นอกจากที่ฟ้องแล้ว กลุ่มไหนที่ผิดงวด เอามาชี้แจงให้ที่ประชุมได้รับทราบด้วยในวันนี้ กลุ่มต่างๆที่กู้ไปแล้ว ชำระตามงวดหรือไม่ ผิดนัดกี่งวด เจ้าหน้าที่ซึ่งรับผิดชอบช่วยมาชี้แจงในที่ประชุมด้วย นั้นคือเรื่องโครงการเศรษฐกิจชุมชนครับท่านประธาน เรื่องต่อไปเรื่องซ่อมแซมถนนหมู่ 12 ก็ขอบคุณท่านรองนายก แต่ท่านจะพูดกับผมอย่างไรแต่เมื่อซักครู่ท่านบอกผมว่ากำลังดำเนินการ ผมก็ขอวิงวอนว่าอย่าให้เหมือน ท่านนายก 10 ครั้ง 20 ครั้งบอกว่าจะทำจะทำ ตั้งแต่พฤษภาคม 2561 นี่เดือนอะไรครับ หนึ่งปีเต็มๆครับท่านประธานที่เคารพ ที่ผมพูดให้ไปซ่อมแซมถนน สายข้างบ้านผู้ใหญ่บุญฤทธิ์ เคี่ยมขาว และก็ซ่อมแซมถนนสายบ้านนายดวล ไฝดำ ไปฝังท่อไว้ 8 ลูก ยังไม่สิ้นสุดโครงการ ผ่านไปประมาณ 5 เดือนแล้วครับท่านประธาน ยังไม่ถมอยู่แบบนั้นครับท่านประธานที่เคารพ และหลังจากนั้นผมก็ได้เขียนคำร้องให้ไปซ่อมถนนสายในที่นา ประมาณ 7 เดือนแล้วครับท่านประธานยังไม่ได้ดำเนินการ เมื่อวันเสาร์ที่ผ่านมาผมได้วิ่งเข้าไปบริเวณถนนเส้นนั้นพอดีไปเจอฝนตก ยังกับน้ำตกน้อยๆครับท่านประธานที่เคารพ ถนนสายในที่นา และก็ถนนสายข้างบ้านผู้ใหญ่บุญฤทธิ์ น้ำลงบนถนนทั้งนั้นครับท่านประธาน ท่านไม่รู้ว่าลำบากมากแค่ไหน พี่น้องชาวบ้านที่เขาขนส่งน้ำยางสดมาจำหน่าย และส่งเด็กนักเรียน โดยเฉพาะในที่นา 20 ถึง 30 ครอบครัวท่านไม่เคยรู้ปัญหาเขาเลยว่าเขาลำบากแค่ไหน ทั้งๆที่งบประมาณผมก็เห็นอยู่ตลอดว่าโอนไปกี่ล้านแล้ว หนึ่งปีที่ผ่านมาโอนไปกี่ล้าน เอาไปตั้งตรงโน้นนิดตรงนี้นิดผมเห็นอยู่ตลอดโดยเฉพาะถนนสายหลังทุกหมู่ เกรดแล้วเกรดอีกเกรดอยู่อย่างนี้ตลอด ท่านประธานที่เคารพที่พี่น้องเขาต้องการที่พี่น้องเขาลำบากจริงๆทำไมไม่ไปทำ หนึ่งปีครับท่านประธานโอนงบประมาณไปเท่าไหร่ผมเห็นตลอดในบอร์ดประชาสัมพันธ์ เห็นตลอด แสน สองแสน สามแสน ห้าแสน หกแสน ท่านไม่ต้องปิดบัง เพราะต้องแจ้งติดประกาศให้ประชาชนทราบ ถ้าท่านไม่โอน ไม่มีงบประมาณผมก็ไม่ว่า แต่นี่ท่านโอนแล้วไปทำนู้นนิดนี่นิด ที่เขาจะใช้ทำไมไม่ทำครับท่านประธาน นี่ต้องขอบคุณท่านรองครับแต่ก็ต้องรอดูอีกครับว่าจะซักกี่วัน นี่โรงเรียนก็จะเปิด ฝนก็จะตก วันนี้ผู้บริหารก็อยู่ครบ 4 คนท่านลองวิ่งเข้าไปดูถนนสายในที่นาและข้างบ้านผู้ใหญ่บุญฤทธิ์ เมื่อก่อนผมเคยจะถ่ายรูปโพส ลงโทรศัพท์ แต่ท่านรองขอร้องว่าอย่าทำเสียชื่ออบต.หลังจากนี้อีก 7 วันผมยอมเสียชื่อครับในฐานะสมาชิกหมู่ที่ 12 ผู้ดูแลการทำงานของผู้บริหาร ปล่อยให้ถนนเป็นแบบนี้ได้ไง ผมเคยเชื่อท่านรองครับ ถ้า 7 วันยังไม่ดำเนินการผมจะโพสให้ดูครับผมยอมเสียชื่อด้วยครับ ขอบคุณมากครับ

**นายดำรงค์ อุ่นศร ประธานสภาฯ** ครับขอบคุณครับ เรื่องแรกเรื่องใช้แอร์ในห้องประชุม ตรงนี้ที่ท่านสมาชิกพูดคุย ผมก็เห็นด้วย ไม่สมควรที่จะปล่อยไว้อย่างนี้ เพราะท่านสมาชิกผู้ทรงเกียรติสามเดือนกว่าจะใช้ห้องประชุมครั้ง มานั่งร้อนเหงื่อตกอยู่อย่างนี้ คงไม่เหมาะ ผมพูดอย่างนี้ ผมคิดไปเองนะครับห้องประชุมแห่งนี้อาจจะใช้บริการมากเกินไปก็ได้ อาทิตย์หนึ่งหลายๆครั้ง ผมขอฝากผู้บริหารช่วยแก้ไขให้ดีกว่านี้ ซักหน่อย และขอฝากผู้บริหารให้แจ้งเจ้าหน้าที่เรื่องที่ท่านสมาชิกขอเอกสารให้มาชี้แจงเรื่องเศรษฐกิจชุมชน ยังมีท่านอื่นไหมครับ เชิญท่านสมพงษ์ ปั้นคงครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่เคารพ ท่านสมาชิกสภา ผู้ทรงเกียรติ ผมมีเรื่องอื่นๆที่จะพูดต่อที่ประชุมแห่งนี้ ก่อนอื่นต้องขอขอบคุณที่การประชุมครั้งก่อน รายงานการประชุมบันทึกได้ตรงทุกถ้อยคำ แป๊ะเลยครับผมอ่านแล้ว แต่วันนี้ผมจะพูดเพราะไม่แน่ใจว่าครั้งหน้าจะได้ประชุมอีกไหม เพราะว่าไม่แน่นอนครับในทางการเมือง ว่าจะมีการเลือกตั้งใหม่หรือเปลี่ยนแปลงอะไร แต่วันนี้จะขอพูดในปัญหาของพี่น้องประชาชน ท่านรองนายกสมโชค สุชาติพงษ์ ก็เป็นคนหมู่ที่ 1 ปัญหาของหมู่ที่ 1 คือถนนสายบ้านทรายขาว ไปบ้านลำนาว ถนนเส้นนี้เมื่อวันก่อนประชาชนหมู่ที่ 1 ได้ลงมาซ่อม ผมดูในโพสนะครับผมได้แคพหน้าจอไว้ด้วย เพราะชาวบ้านลงทุนซื้อปูนมาทำกันเอง ถนนเส้นนี้ระยะทางประมาณ 18 กิโลเมตร เส้นทางที่ผ่านตำบลเขาขาว ตำบลบางขัน และน่าจะเป็นตำบลลำนาวครับ คือถนนเส้นนี้ถ้าผมจำไม่ผิดน่าจะปี 2542 ช่วงที่ผ่านบ้านทรายขาว ได้มีโครงการของกรมโยธาธิการในขณะนั้น แต่หลังจากนั้นก็รับช่วงไปเป็นของอบจ. ท่านรองนายกสมโชคก็เป็นสมาชิกอบจ.ก็คงจะผลักดันมา แต่พอประมาณปี พ.ศ.2545 รัฐบาลในขณะนั้นได้ตั้งกรมทางหลวงชนบทขึ้นมา เป็นกรมใหม่รองรับจากกรมทางหลวง ซึ่งถนนส่วนใหญ่ที่อยู่ในกรมโยธาธิการหรือว่ารพช.ในขณะนั้นกรมทางหลวงชนบทจะเข้ามารวบไปทั้งหมด ในขณะนั้นปี พ.ศ.2545 ถนนสายไสส้านหมู่ที่ 8 หมู่ที่ 2 ไม่ได้ลาดยางแม้แต่กระสอบเดียวแต่พอทางหลวงชนบทเข้ามาดูแลถนนดีมากครับเพราะว่าเป็นหน่วยงานที่รับผิดชอบโดยตรง แต่ถนนสายทรายขาว ไปบ้านลำนาวผมดูในแผนที่แล้วครับชัดเจนว่าเป็นถนนทางหลวงท้องถิ่น ซึ่งถนนทางหลวงท้องถิ่นนั้นเป็นถนนที่อยู่ในความรับผิดชอบโดยตรงของอบต.แต่ละพื้นที่ ถึงอบจ.ที่ได้ให้งบสนับสนุนมา เป็นการของบสนับสนุนแค่นั้นเพราะเมื่อก่อนอบจ.มีเครื่องจักรที่จะดูแล แต่พอเกิดทางหลวงชนบทขึ้นแล้ว อบจ.แค่จะให้ท้องถิ่นไปของบอุดหนุนเท่านั้น อบต.เขาขาวได้งบประมาณปีละประมาณสามล้านกว่า จะทำถนนเส้นนั้นก็ไม่เหมาะสมเพราะว่า เหมือนเอาหญ้าคาไปมุงตึกครับ คือมันไม่เหมาะสมผมมีเพื่อนครับเขาแนะนำมาแล้วว่าให้ฝ่ายบริหารประสานงานกันครับแล้วทำเรื่องบอกว้าเกินศักยภาพตัวเองแล้วไปยื่นให้ทางหลวงชนบท ผมฝากไว้ด้วยครับ ผมพร้อมที่จะประสานเพราะผมมีเพื่อนและพร้อมที่จะประสาน ซึ่งเพื่อนที่ทางหลวงชนบทแนะนำมาว่าให้ตำบลที่ถนนเส้นนั้นผ่าน ให้มาคุยกันแล้วไปทำหนังสือมอบถนนเส้นนี้ให้กับทางหลวงชนบท ผมว่าชาวบ้านเขาคงจะดีใจมากและได้ผลประโยชน์ระยะยาว คงจะเกิดกับพี่น้องชาวตำบลเขาขาว ผมว่ามันไม่ยากครับถ้าท่านมีความตั้งใจ ใช้ศักยภาพบารมีของท่านไปเจรจา ถ้าคุยกันไม่ได้จริงๆไปปรึกษาท่านผู้ว่าครับ ให้ท่านประสานช่วยคุย ปล่อยไว้อย่างนี้เป็นภาระใหญ่โตครับ ไม่ได้ครับ ทุกวันนี้ถนนทางหลวงชนบทเขาดีมากครับ ฝากท่านประธานด้วยครับ และเรื่องถนนสายที่สองคือเรื่องถนน สายบ้านนายกระจาย เหลือแก้ว เมื่อตอนงบประมาณจ่ายขาด ฝนตกมาเมื่อ วานซืนรถวิ่งไม่ได้แล้วครับ ถ้าถนนเส้นนั้นอยู่ในสัญญาให้ทำหนังสือไปถึงผู้รับเหมาให้ดำเนินการซ่อมแซมเสียด้วยครับ แต่ถ้าหมดหลักประกันสัญญาแล้วช่วยจัดการให้รถวิ่งได้สะดวกด้วย เพราะเพิ่งทำไปไม่นาน ชาวบ้านจะหาว่าผมทำไม่ดีต่อหมู่บ้าน มันเสียชื่อครับ ก็ฝากให้ท่านติดตามด้วย เรื่องที่สาม เรื่องต้นมะขามก่อนถึงปากทางศาลาปู่หมอ ชาวบ้านเดือดร้อนจริงๆครับอันตรายมาก ช่วยส่งหนังสือให้ทางหลวงทุ่งใหญ่ช่วยมาจัดการ ฝากด้วยครับ ขอบคุณครับท่านประธาน

**นายดำรงค์ อุ่นศร ประธานสภาฯ** ครับขอบคุณครับ เชิญท่านสมาชิกหมู่ที่ 12

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่คารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ขอบคุณเจ้าหน้าที่ซึ่งรับผิดชอบในเรื่องเอกสารฟ้องร้องดำเนินคดี ตามที่ผมได้ขอเอกสารเกี่ยวกับการสั่งฟ้องจำนวน 6 ราย 4 รายครับไปถึงศาล ยังอีก 2 รายผมยังไม่เห็นครับว่าอยู่ตรงไหน ยังอีก 2 กลุ่มครับ ที่เจ้าหน้าที่ไม่เอามาให้ 4 กลุ่มได้มาแล้ว เป็นสัญญาประนีประนอมยอมความ ยังอีกสองกลุ่มขออภัยครับถ้าเอ๋ยชื่อ แต่บอกแค่ว่าเป็นกลุ่มกลุ่มสุกร หมู่ที่ 1 และกลุ่มน้ำดื่ม หมู่ที่ 4 ครับที่ยังไม่เห็นสำนวนจากสารว่าประทับรับฟ้อง หรือคำพิพากษาว่าอย่างไร นี่คือประเด็นที่ 1 นะครับที่ผมขอ ประเด็นที่ 2 เมื่อซักครู่ผมขอยอดกลุ่มที่รับคำพิพากษาจากศาลหรือสัญญาประนีประนอมยอมความจากกลุ่มต่างๆ นั้นนับจากวันที่มีคำพิพากษาหรือประนีประนอมยอมความแล้วจนถึงวันนี้ยอดเงินคงเหลือเท่าไหร่ จ่ายกันหรือไม่ ถ้าไม่มีการจ่าย อบต.ในฐานะโจทย์ได้ตั้งพนักงานเจ้าหน้าที่เพื่อบังคับคดี แล้วหรือไม่เดี๋ยวจะหมดอายุความอีก ฉะนั้นผมขอเอกสารตรงส่วนนี้ด้วยว่ายอดเงินเหลือเท่าไหร่ ขอบคุณมากครับ

**นายดำรงค์ อุ่นศร ประธานสภาฯ** ครับขอบคุณครับ เชิญท่านสมาชิกหมู่ที่ 3 ครับ

**นางสาวพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ ท่านคณะผู้บริหาร ดิฉันพิสมัย สีใส สมาชิกหมู่ที่ 3 ก่อนอื่นต้องขอบคุณท่านรองนายก ท่านวิรัช มะลิแก้ว ที่ได้ช่วยเหลือในเรื่องระบบประปา และไฟฟ้า ไฟสาธารณะ ท่านเป็นคนรับผิดชอบนะค่ะ ท่านบอกว่าท่านเป็นคนรับผิดชอบเรื่องประปา ถ้าเกิดว่ามีปัญหาเรื่องระบบประปาก็ให้โทรหาท่าน สรุปว่าได้ผลนะค่ะ แต่ยังอีกสองจุด ของหมู่ที่ 3 ที่ยังไม่แล้วเสร็จนั้นก็คือ จุด ทสป. เรื่องระบบไฟฟ้ายังไม่พอที่จะจ่ายกระแสไฟขึ้นหอถังเพราะว่าเป็นสายไฟเส้นเล็ก และจุดนั้นครอบครัวใช้ระบบประปารู้สึกจะประมาณ 56 ครัว และอีกจุดของศาลาหมู่ 3 ก็ได้ดำเนินการซื้อท่อประปามาเรียบร้อยแล้ว ด้วยการช่วยเหลือของท่านรองนายก เรื่องที่สองคือเรื่องในคณะกรรมการพัฒนาแผน มีเรื่องที่จะแจ้งอยู่สองสามเรื่อง คือเรื่องการแข่งขันกีฬาอบต.เขาขาวครับ จากเดิมงบประมาณ 260,000 บาท ตั้งใหม่เป็น 300,000 บาท โครงการต่อเติมอาคารสำนักปลัด 150,000 บาท ซึ่งจะดำเนินการเดือน มีนา เมษา พฤษภา ซึ่งก็ดำเนินการอยู่นะค่ะซึ่งเป็นเดือนสุดท้ายของแผนดำเนินงาน และอีกเรื่องคือโต๊ะประชุมสภา ของใหม่ใครก็ชอบนะค่ะ แต่ว่า กลิ่นทินเนอร์ยังไม่หมด วันนี้เราสมาชิก 24 คน รวมผู้บริหารและท่านปลัดก็ต้องสูดกลิ่นไปก่อนนะค่ะ เพราะตั้งแผนไว้ว่าจะซื้อตั้งแต่เดือนเมษา ถึงพฤษภา น่าจะตั้งไว้ซักครึ่งเดือนก่อนจะเอาเข้าห้อง ฝากผู้บริหารด้วยว่าถ้าจะซื้อวัสดุที่เป็นไม้ เพราะกลิ่นสีมันแรง เข้ามาตอนแรกมึนหัวเลยค่ะ สมาชิกหมู่ที่ 12 พูดเรื่องแอร์เอาระบบบูรณาการห้องประชุมทั้งหมดแล้ว เรื่องระบบเครื่องเสียงท่านประธานสภาพูด ต้องใช้ความพยายามฟังว่าท่านพูดว่าอะไร เพราะเสียงมันเหมือนแมลงอยู่ข้างใน มันไม่ชัด ระบบไฟก็เหมือนกัน พวกเราสมาชิกก็สี่สิบขึ้นแล้ว เข้ามาก็ตาลาย มองท่านปลัดไม่ค่อยจะเห็นนะค่ะ เรื่องที่อยู่ในแผนเรื่องต่อไปคือเรื่องจัดซื้อซุ้มเฉลิมพระเกียรติ 159,000 บาท ของสำนักงานปลัด แผนงานการศึกษาจัดซื้อถังน้ำแบบไฟเบอร์กลาสของศูนย์พัฒนาสวนสมเด็จย่า งบ 24,900 บาท ที่นอกเหนือจากที่อยู่ในมือท่านสมาชิก นี่เป็นรายละเอียดของคณะกรรมการแผนซึ่งผ่านการประชุมไปเมื่อวันที่ 8 พฤษภาคม ที่ผ่านมา ก็ขอนำเรียนให้เพื่อนสมาชิกได้ทราบ เรื่องสุดท้ายก็คือฝากท่านผู้บริหาร และผู้รับผิดชอบคือเรื่องการทำงานในข้องบประมาณต่างๆ อยากให้ทำไปตามแบบแปลนของอบต.ดิฉันประสบปัญหา เมื่อตอนรับมอบระบบประปาจุดหอถังของบ้านนางสมใจ คณะกรรมการตรวจรับทำการตรวจเรียบร้อยแล้วพอไปเปิดใช้ น้ำมันไม่ไหลต้องให้ช่างไปซ่อมซักสองสามวันถึงใช้ได้ ดังนั้นก่อนตรวจรับงานอยากให้ผู้บริหารดำเนินการให้มันพร้อมใช้ ให้แล้วเสร็จ เดี๋ยวชาวบ้านพูดกันใหญ่โตว่าทำงานไม่ได้ประสิทธิภาพนะค่ะ ขอบคุณมากค่ะ

**นายดำรงค์ อุ่นศร ประธานสภาฯ** เชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ท่านสมาชิกผู้ทรงเกียรติ ผมบรรจงกิจ บุญโชติ สมาชิก อบต.หมู่ที่ 5 ท่านประธานครับผมขอถามไปถึงผู้บริหารเรื่องน้ำเสีย คลองบ้านเราที่มีอยู่คลองเดียว ที่มีการลงทางสื่อต่างๆ ไม่ทราบสาเหตุเกิดจากอะไร และแก้ปัญหาไปถึงไหนแล้ว เพราะฉะนั้นผู้บริหาร ตรงนี้นะครับ ของสหกรณ์ อบต.เอาเกือบตาย สหกรณ์ซึ่งเป็นของส่วนรวมของสมาชิกซึ่งอยู่ในตำบลเขาขาว เอาเกือบตายวันนี้น้ำเสียเกิดขึ้น เกิดจากเอกชนรายไหนต้องเอาให้เกือบตายเหมือนสหกรณ์อย่าเว้น ถ้าท่านเว้นเมื่อไหร่ผมจะเอาท่านเกือบตายเหมือนกัน ไม่ใช่ขู่เพราะผมไม่ชอบเรื่องอย่างนี้ เกิดขึ้นแต่ละทีด่าอบต.กันทุกคน ด่าถึงว่าพวกผมนั่งอยู่ในอบต.นั่งกันอยู่ทำไมเปลืองเงินเดือนเปล่าๆ เจ็บใจครับ ช่วยกันทุกคนนะครับช่วยกันเป็นหูเป็นตาอย่าปล่อยให้เรื่องนี้เกิดขึ้นแล้วผ่านไป ไม่ว่าเกิดขึ้นกับใครต้องช่วยกัน เราต้องรักษาสมบัตินี้ไว้ให้ลูกหลานของพวกเรา เกิดขึ้นทำไมไม่แก้ไขให้ได้ อบต.ทำสหกรณ์เกือบตายเพราะว่าสหกรณ์ บอกว่า น้ำเสียลงคลอง วันนี้พนักงานที่รับผิดชอบเกี่ยวกับสิ่งแวดล้อม จะต้องเรียกหนังสือ ทส.1 ทำส่งมาที่อบต.ไหม ถ้าไม่มีต้องฟ้องศาลให้เหมือนกับสหกรณ์ ส่งไหมรายละเอียดการใช้น้ำ ส่งมาที่อบต.ทุกเดือน มีไหมถ้าไปมีไปจัดการเสีย ต้องเล่นกันด้วยหลักฐาน อย่าปล่อยให้เกิดขึ้นแล้วหายไปไม่ว่าจะเป็นญาติโยมใครไม่เกี่ยว เอากันให้ถูกต้อง ถ้าทำไม่เป็นก็มาปรึกษา พวกเราก็มีทีมงานของสหกรณ์ให้การปรึกษา น้ำเสียเราไม่มีบ่อน้ำเสียเราจะทำอย่างไรถึงจะบำบัดได้ พวกเรามีแนวคิดมีวิธีทำ โดยเฉพาะพนักงานของอบต.ที่มีความรับผิดชอบเรื่องน้ำเสียอยู่นี่ จะต้องมีทางออกให้เขาด้วย ไม่ใช่น้ำเสียเมื่อไหร่ปิดเมื่อนั้นผิดกฏหมาย แต่ทางออกไม่เคยหาให้เขา ทำอะไรไม่เป็น ตรงไหนไม่มีมาปรึกษาสหกรณ์เขามีประสบการณ์ มาคุยกันได้เราไม่ใช่จะฆ่ากันให้ตายแต่ว่าต้องทำให้ถูกต้อง ในคลองตอนนี้ปลาไม่มีแล้ว เพราะวันนั้นโพสลงไปปลาตายเป็นแถว และไม่ใช่เกิดขึ้นครั้งเดียวหลายครั้งแล้วด้วย การแก้ปัญหาบางทีไม่ถูก ไปถมบ่อน้ำเสียบางที่ ไปถมทำไมบ่อน้ำเสียผมไม่เข้าใจ ปล่อยน้ำเสียลงคลองเลยทีนี้ยิ่งไปกันใหญ่ หลักการบำบัดใช้อากาศบำบัดนี้ต้องขังไว้แล้วให้ความร้อนมันเผาระเหยขึ้นและน้ำที่ปล่อยลงคลองได้เพราะมันเจือจางแล้วปลาก็ไม่ตาย นี้ปล่อยลงโดยตรงเลย ปลาเลยตายหมด มาคุยครับเรื่องนี้เรามีวิธีเพราะเราก็ผ่านประสบการณ์มาเยอะ ฝากผู้บริหารไว้ด้วย ทีนี้เรื่องโต๊ะทำงานห้องประชุมคุยกันหลายรอบแล้ว ฝากท่านปลัดหรือใครที่รับผิดชอบเกี่ยวกับห้องประชุม ใครจะขอใช้ห้องประชุมให้มาดูก่อนว่าห้องประชุมใช้ได้ไหม ห้องอยู่อย่างนี้ ไม่ต้องเลื่อนโต๊ะเขา ไม่ต้องไปจัดรูปแบบใหม่พังหมด เป็นปีเดี๋ยวเปลี่ยนใหม่อีก เปลืองงบประมาณ ถ้าท่านมาเขียนหนังสือขอใช้ห้องประชุม ท่านพาเขามาดูเลยว่าใช้ได้หรือไม่ห้องแบบนี้จัดอยู่แบบนี้ ท่านชุมได้ไหมถ้าท่านชุมไม่ได้ท่านไปชุมที่อื่น เพราะที่นี่มันจัดไว้แบบนี้ ฝากไว้ด้วยนะครับไม่ใช่เลื่อนไปเลื่อนมาเดี๋ยวก็พังหมดอีก ฝากไว้ด้วยนะครับสองเรื่อง ขอบคุณมากครับท่านประธาน

**นายดำรงค์ อุ่นศร ประธานสภาฯ** ขอบคุณครับ เรื่องการปล่อยน้ำเสียลงแม่น้ำลำคลอง ตรงนี้ผมก็ทุกข์ใจอยู่เพราะว่ามันเกิดอันตราย เพราะว่าคลองมินของเรามีสัตว์ลงกินน้ำ และเด็กก็ลงเล่นน้ำอยู่ อันตรายมาก ตรงนี้ผมคิดว่าอย่างที่ท่านรองประธานพูด ถ้าคิดอยากจะแก้ ก็ต้องทำได้ ในเมืองยังทำได้ทำไมชนบททำไม่ได้ ถ้าไม่บุกขึ้นมาทำงานอย่างจริงจังอย่างนี้ เขาขาวเราก็อยู่อย่างนี้แหละครับ ผักชีโรยหน้าเขาเรียกว่าอย่างนั้น ไม่มีวันที่จะแก้ไขได้ เที่ยวหลบเที่ยวซ่อนเที่ยวหลีกเที่ยวเลี่ยงอย่างนี้ สิ่งที่ผิดอย่าเอามาทำพวกอย่างที่ผมพูด เราอย่างนั้นซักวันชาวบ้านพ่อแม่พี่น้องก็จะเข้าใจเพราะเราปฏิบัติอย่างนั้นทุกคน ไม่ได้เลือกปฏิบัติ แต่ตอนนี้ยังเลือกปฏิบัติ ที่ผมมีความหนักใจตรงนี้นะครับ เมื่อไหร่จะเดินได้ อายุเกือบหกสิบแล้วทั้งนั้น ไปนอนคิดดูเสียใหม่นะครับ และก็ตั้งหลักใหม่ ขอฝากเอาไว้ ยังมีท่านสมาชิกท่านอื่นอีกไหมครับ เชิญท่านสมาชิกหมู่ที่ 7 ครับ

**นายเกรียงไกร หนูนวล สมาชิกสภาฯ หมู่ที่ 7**  ท่านประธานสภาที่คารพ ท่านสมาชิกผู้ทรงเกียรติ ผมเกรียงไกร หนูนวล สมาชิก อบต.หมู่ที่ 7 ท่านประธานครับพอดีเพื่อนสมาชิกพูดถึงเรื่องคลองมิน ผมก็มีเรื่องที่เกี่ยวข้องเนื่องจากหมู่บ้านของผมเป็นหมู่บ้านที่อยู่ติดลำคลอง และเกือบทุกปีจะมีปัญหาเรื่องน้ำท่วม ซึ่งชาวบ้านต้องนอนบนถนนเกือบทุกปี เมื่อตอนทำประชุมคมผมไม่ได้ใส่งบประมาณไว้ จากการที่ผมไปสำรวจดูผมคิดว่างบประมาณในการใช้ครั้งนี้ไม่มากเกินศักยภาพของผู้บริหาร ฤดูฝนก็จะมาอีกแล้วฝากผู้บริหารช่วยไปดูหน่อยครับ พี่น้องต้องมานอนบนถนนทุกปีก็เห็นกันอยู่ บางครั้งต้องสองคืนสามคืน ฝากๆผู้บริหารด้วยครับหน้าฝนจะมาอีกแล้วครับ ขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ ถ้าไม่มีขอเชิญท่านนายกช่วยตอบความข้องใจของท่านสมาชิก

**นายเกษม สังข์แก้ว** **นายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน สืบเนื่องจากท่านสมาชิกหมู่ที่ 12 ได้อภิปรายในเรื่องของห้องประชุม ก็ต้องยอมรับครับว่าห้องประชุมนี้เป็นห้องประชุมถือว่าเป็นเกียรติ สำหรับตัวแทนของพี่น้องประชาชนในแต่ละหมู่ ที่มาอยู่ร่วมกับเพื่อที่จะประชุมสะท้อนความเดือนร้อนของพี่น้องประชาชน ซึ่งเดือดร้อนไม่เท่ากันในแต่ละหมู่ จริงๆแล้วห้องประชุมแห่งนี้ไม่น่าจะอนุญาต ให้มีการประชุมเว้นแต่จะมีการประชุมที่เป็นวาระสำคัญเรื่องสำคัญเร่งด่วนอะไรเหล่านี้ แต่ด้วยความเป็นจริงนั้นเมื่อมีการติดต่อมาไม่ว่าจะเป็นส่วนราชการ หรือองค์กรที่อยู่ในชุมชน ขอใช้ห้องประชุมผมซึ่งอยู่ตรงนี้ก็มิอาจปฏิเสธได้ บางครั้งก็อยากจะปฏิเสธ อย่างเช่นห้องประชุมสภาของสภาผู้แทนราษฎร หรือห้องประชุมของอบจ. ก็ใช้ไม่ได้ เขาถือว่าใช้ประชุมอย่างเดียว แต่ว่าของเรานั้นบางครั้งเราก็ปฏิเสธไม่ได้ ผมก็พยายามหารือเหมือนกันว่าน่าจะให้เขาไปใช้ที่อื่นเช่นอนามัย เช่นศาลาหมู่บ้านหมู่ที่ 3 ของสหกรณ์อะไรแบบนี้ แต่ความตั้งใจของหน่วยงานหรือกลุ่มองค์กรไม่ทรายจะทำอย่างไร แต่ว่าทั้งนี้ทั้งนั้นก็อยากจะนำเรียนต่อท่านสมาชิกผู้ทรงเกียรติว่าห้องประชุมแห่งนี้อาจจะบกพร่องไม่ว่าจะเรื่องแอร์ เรื่องเครื่องขยายเสียง เรื่องระบบไฟ เมื่อกี้ก็ได้หารือกับท่านปลัดแล้ว และได้บอกว่าได้หารือกับหัวหน้าสำนักปลัดแล้วว่าจะ ปรับแผนเพื่อจะปรับปรุงห้องประชุมแห่งนี้ให้ดีขึ้น ทำให้บรรยากาศน่าประชุมมากขึ้น เดี๋ยวจะประสานกับทางหัวหน้าสำนักปลัดอีกครั้งหนึ่งในการปรับแผน นะครับ เรื่องที่สอง เรื่องวัคซีนโรคพิษสุนัขบ้า ซึ่งผมได้สอบทางทางนักวิชาการสาธารณสุขได้แจ้งว่ากำลังมอบหมายให้งานพัสดุดำเนินการจัดซื้อจัดจ้าง คงจะไม่กี่วันนะครับ เรื่องที่สามเรื่องเศรษฐกิจชุมชน ได้ให้ทางนิติกรได้นำเอกสารมายืนยันต่อท่านสมาชิกหมู่ที่ 12 แล้วนะครับในข้อข้องใจว่าแต่ละกลุ่มอยู่อย่างไง ส่วนเรื่องการซ่อมแซมถนนนั้นท่านรองนายกวิรัชก็รับปากไปแล้วว่าจะดำเนินการให้ก็จะดูแลให้จบภายใน 7 วันนี้นะครับ สมาชิกหมู่ที่ 8 ได้อภิปรายในเรื่องของถนนสายลำนาว บางขัน ซึ่งเป็นถนนสายหลักสายหนึ่งที่ผ่านหมู่ 1 เรา หมู่ 10 เรา ไปออกบางขันสายนี้ก็ระยะทางประมาณ 18 กิโลเมตร ซึ่งเมื่อไม่กี่วันที่ผ่านมาพี่น้องประชาชนก็ได้ร่วมด้วยช่วยกันซื้อปูนซิเมนต์มา ลงทุนถมกัน ตรงนี้อยากจะนำเรียนว่าถนนดังกล่าวสายนี้เป็นความรับผิดชอบของอบจ.นครศรีธรรมราช ซึ่งขณะนี้อบจ.ไม่มีนายกอบจ. มีท่านรองปลัดปฏิบัติหน้าที่นายกอบจ.อยู่ ในการประสานงานแต่ละครั้งมันจะต่างกับนักการเมือง ข้าราชการ ในบางครั้งทางเราทำหนังสือไป 3-4 ครั้ง ก็ไม่มีคำตอบ ผมก็ได้ทำหนังสือและถ่ายรูปส่งไปว่าในขณะนี้ถนนสายนี้เป็นความรับผิดชอบของ อบจ ไม่ใช่ความรับผิดชอบ ของ อบต. ก็ของบประมาณซ่อมแซมปรับปรุงหลายครั้ง และผมก็ได้ประสานกับ ส.อบจ.สุรเชษฐ์ รัตนพันธ์ หลายครั่งด้วยกัน เขาก็ได้บอกว่ากำลังดูงบประมาณให้อยู่ แต่ก็โชคดีที่สายนาโพธิ์-เขาขาว ได้งบประมาณมาแล้วในการปรับปรุง และพี่น้องในหมู่ที่ 3 ได้ร่วมด้วยช่วยกันและตอนนี้ก็เป็นถนนที่พอจะเดินทางสัญจรสะดวกขึ้น ก็อย่างที่ ส.อบต.หมู่ที่ 8 ว่าในการประสานงานนั้นผมก็คิดว่ามันก็ขึ้นอยู่กับองค์กร ผมไม่มั่นใจว่าทาง อบจ. เขาจะถ่ายโอนให้กับทางหลวงชนบทหรือไม่ เพราะผมเคยสอบถามไปหลายครั้ง ทาง อบจ.ก็ไม่ถ่ายโอน ถ้าถ่ายโอนไปยังทางหลวงชนบท อย่างที่ท่าน ส.อบต. หมู่ที่ 8 ถนนดีมากเลยครับ ถนนเกือบทุกสายท่านดูว่าจะออกมาดีครับ แต่ผมไม่ทราบจริงครับว่าเขาจะถ่ายโอนหรือไม่ เว้นแต่ อบต.เขาขาว อบต.บางขัน อบต.ลำนาว ทำหนังสือตามที่ ส.อบต.หมู่ที่ 8 ว่าขอให้มีการถ่ายโอนเพื่อความสะดวกในการปรับปรุงซ่อมแซมผมก็ต้องหารือกับท่านผู้บริหารทั้งสองท้องถิ่นอีกครั้งครับ ส่วนเรื่องถนนซอยนายประไพ เหลือแก้ว ก็คงจะต้องลงเป็นหินผุและจะต้องปรับปรุง ช่วงนี้ถนนสายนั้นลำบากมากเพราะฝนตก แต่ต้องไปดูสัญญาว่าหมดหรือยัง ส่วนเรื่องต้นมะขามก็ได้ทำหนังสือไปแล้วที่แขวงทุ่งสง แต่ตรงนี้เป็นความรับผิดชอบของหมวดการทางทุ่งใหญ่ ก็ต้องทำหนังสืออีกครั้งไปที่หมวดการทางทุ่งใหญ่ให้มาตัดต้นมะขามซึ่งกีดขวางทางจราจรจากศาลาปู่หมอตรงนั้นก็มีความลำบากในการจอดรถจึงต้องทำหนังสือไปให้หมวดการทางทุ่งใหญ่ และได้ผลยังไงผมจะแจ้งให้ทราบอีกครั้งครับ และตามที่ท่าน ส.อบต.หมู่ที่ 3 ได้อภิปรายในเรื่องของระบบประปาซึ่งขณะนี้ระบบประปาของหมู่ที่ 3 และ หมู่ที่ 11 ได้เสร็จเรียบร้อยแล้ว แต่ประปาที่หน้า รร.ทสป. และสนามกีฬาก็ได้อยู่ระหว่างการปรับปรุง หน้า รร.ทสป ผมคิดว่าน่าจะต้องเปลี่ยนสายไฟใหม่ก็อาจจะดีขึ้นหากมีระบบไฟใหม่เพราะสายไฟเล็กต้องใช้ขนาดใหญ่ขึ้น ซึ่งผมได้มอบรองวิรัช ได้ดำเนินการในเรื่องนี้ ส่วนเรื่องแผนเพิ่มเติมให้สมาชิกหมู่ที่ 3 ได้ชี้แจงในเรื่องนี้ว่ามีอะไรบ้าง ในเรื่องซุ้มเฉลิมพระเกียรติจะเรียนท่านสมาชิกว่ามีความจำเป็นครับ เพราะว่า เมื่อวันที่ 4-6 พ.ค. ที่ผ่านมาได้มีพระราชพิธีบรมราชาภิเษก โดยท่านพระบาทสมเด็จพระเจ้าอยู่หัวรัชกาลที่ 10 ได้เถลิงพระราชสมบัติได้เป็นพระมหากษัตริย์สมบูรณ์ เพื่อเป็นการน้อมถวายในนามขององค์กร ในนามของพี่น้องประชาชน ก็ได้ประสานทางสำนักงานปลัดในการจัดตั้งซุ้ม ร.10 ด้านหน้า อบต.ตรงนี้ เพื่อให้พี่น้องประชาชนได้เห็นว่าทางเราได้จัดให้มีการเคารพ สักการะ พระองค์ท่าน ด้วยความซื่อสัตย์ ส่วนเรื่องการทำงานคณะกรรมการตรวจรับพัสดุตรงนี้ก็จะเป็นหน้าที่ของคณะกรรมการตรวจรับพัสดุที่ได้แต่งตั้ง และผู้บริหารก็ได้กำชับว่าในการตรวจรับพัสดุนั้นต้องให้งานเรียบร้อย ในการตรวจรับก็จะพยายามคุยกันตลอด กับกรรมการตรวจรับทุกชุดครับ และตามที่ท่าน ส.อบต.หมู่ที่ 5 ได้อภิปรายเรื่องน้ำเสียในคลองมิน ซึ่งไม่กี่วันที่ผ่านมาได้รับความเสียหายมากมาย โดยเฉพาะ พี่น้องในตำบลแก้วแสน ตำบลนาบอน ที่เป็นปลายน้ำ ผมก็ได้รับการประสานจากท่านอำเภอนาบอนไปร่วมหารือที่วัดอำนวยสิทธิ์ โดยท่านปลัดป้องกันและผู้ใหญ่บ้าน 3 หมู่บ้านที่รับผิดชอบเรื่องน้ำเสียและทางหน่วยงานราชการ สำนักงานอุตสาหกรรมของจังหวัดมาด้วย และก็มีกระผม มีเลขาฯ หัวหน้าฝ่ายสวัสดิการฯ,นักวิชาการสาธารณะสุข และกำนันตำบลเขาขาว กำนันสะท้าน อุ่นศร ได้ไปร่วมหารือกันในเบื้องต้น และก็ไม่ได้เป็นการสันนิษฐานนะครับเป็นการเฉพาะเจาะจงเลยว่าน้ำเสียได้ลงมาจาก หมู่ที่ 1 ตำบลเขาขาว จากโรงรม โรงซื้อน้ำยาง โรงซื้อขี้ยาง 2 โรง คือของเจ๊ต้อย และเจ๊แตน และได้ไปดูและวันนั้นก็มีท่านปลัดอาวุโสมาด้วย ก็ได้ไปดูถึง 2ครั้ง และได้เจอว่ามีการวางท่อขนาด 70 ซม. และเอาหญ้าวางไว้ด้านบนขณะไปดูน้ำเสียก็ยังไหลอยู่ และอุตสาหกรรมจังหวัดได้เก็บตัวอย่างน้ำจากท่อ ทั้ง 2 แห่งว่าใช่หรือไม่ และผมได้เชิญเจ้ากิจการทั้ง 2 แห่ง และผู้ประกอบการ รวม 4 รายได้มาหารือและได้นำภาพถ่ายให้เขาดูว่ามีการร้องเรียนจากอำเภอนาบอน ได้นำรูปภาพว่ามีน้ำเสียและมีปลาตายในคลองมิน ว่าสาเหตุมาจากการบกพร่องของคุณ ก็เข้าไปดูอีกครับทั้งหมด และก็ทำหนังสือสิ่งเหล่านี้ให้คุณชี้แจงมา ตามภาพถ่ายนี้ ให้คุณดำเนินการอย่างไร 1 , 2 , 3 , 4 ถ้าคุณไม่ปรับปรุงก็เป็นหน้าที่ของท้องถิ่น เพราะตอนนี้เรามีข้อบัญญัติกิจการที่เป็นอันตรายต่อสุขภาพ ซึ่งออกเมื่อ ปี พ.ศ.2558 ซึ่งเราใช้บังคับแล้ว ถ้าคุณไม่แก้ไขเราก็ต้องเตือน เตือนแล้วยังไม่แก้ไขก็สั่งระงับปิดโรงงานได้ ตรงนี้ก็รอการตอบมาอีกครั้งหนึ่งว่าเขาจะตอบมาว่าอย่างไร หลังจากนั้นก็จะดำเนินการตามข้อบัญญัติของอบต.เขาขาว เพราะมีบทลงโทษอยู่ด้วย สมาชิกหมู่ที่ 7 ซึ่งได้อภิปรายเรื่องน้ำท่วมในหมู่ที่ 7 ซึ่งเป็นประจำทุกปี ก็คาดว่าถ้าเราวางท่อให้น้ำลงคลองมิน น้ำทั้งหมดที่มาก็ไม่ต้องท่วมแถวบ้านผู้ใหญ่ดำแถวนั้น ตรงนี้ก็รับไว้พิจารณาว่าจะดำเนินการใช้งบประมาณเท่าไหร่ ครับขอบคุณครับท่านประธาน

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ เชิญท่านรองนายกครับ

**นายวิรัช มะลิแก้ว** **รองนายก อบต.เขาขาว** กราบเรียนท่านประธานสภาฯที่เคารพ และท่านสมาชิกผู้ทรงเกียรติทุกท่าน ต้องขอบคุณท่านสมาชิกหมู่ที่ 12 ที่ได้คุยหารือกัน และที่ท่านบอกว่าให้ดำเนินการภายใน 7 วันนั้น ถ้าเกิดฝนตกก็ขอเลื่อนไปซักนิดนะครับ ถ้าฝนไม่ตกจะดำเนินการให้ครับ และที่ท่านสมาชิกหมู่ที่ 3 ได้อภิปรายเรื่องน้ำประปาจุดทสป.ผมได้สั่งให้ช่างลงไปสำรวจ และซื้อสายไฟใหม่แล้วนะครับ ไม่นานครับจะเปลี่ยนใหม่ เข้าระบบนะครับ และวันนี้ก็ขอบคุณท่านสมาชิกทุกท่านที่ได้อภิปรายอย่างนี้ก็ถูกต้องนะครับ จุดไหนที่ผิดเราจะได้ไปแก้ไข ขอขอบคุณครับ

**นายดำรงค์ อุ่นศร ประธานสภาฯ** ยังมีท่านอื่นอีกไหมครับ เชิญท่านสมาชิกหมู่ที่ 2 ครับ

**นายกรียงศักดิ์ สุขช่วง สมาชิกสภาฯ หมู่ที่ 2**  ท่านประธานสภาที่คารพ ท่านสมาชิกผู้ทรงเกียรติ ผมเกรียงศักดิ์ สุขช่วง สมาชิก อบต.หมู่ที่ 2 ท่านประธานครับ นิดเดียวครับ ไม่เยอะคือเรื่องถนนครับ ที่ได้เข้าไปสร้างถนนลาดยางสายบ้านซอยลุงสวัสดิ์ ซึ่งได้ก่อสร้างเสร็จเรียบร้อยแล้ว แต่ผมมาติดใจนิดนึงคือเรื่องประปาภูเขาครับท่อสี่นิ้วคือผมได้คุยกับผู้รับเหมาตั้งหลายครั้ง ทีนี้ผมได้มาอ่านในสัญญาว่าจ้าง เขาก็ทำถูกต้องหล๊ะครับก่อสร้างถนนลาดยางสายบ้านลุงสวัสดิ์โดยการเคลื่อนย้ายท่อพีวีซียาว 245 เมตร เชื่อมต่อระบบประปาให้สามารถใช้งานได้ สามารถใช้งานได้ครับแต่ไม่ได้บอกว่าและต้องไม่รั่วไม่ซึม ข้อนี้ไม่มี ก็มันใช้ได้จริงแต่มันรั่วมันซึม ผมอ่านแล้วเขาก็ทำถูกต้องก็ไม่ได้ระบุวันนี่ว่าต้องไม่รั่วไม่ซึม อันนี้ผมก็ไม่ทราบเหมือนกันว่าเป็นความผิดของใคร แต่ว่าเราในฐานะทำหน้าที่เมื่อชาวบ้านเขาคุยกันตลอดตรงไหนที่ผิดพลาดนิดๆหน่อยตรงจุดนั้นแหละ ผมก็ไม่ได้โทษเพราะสัญญามันเป็นแบบนี้ ต่อไปก็เป็นเรื่องประปาซอยของบ้านนายสำราญ ใช้งบประมาณของปี 2558 ตั้งแต่ขุดเจาะถึงบัดนี้ตู้ไฟยังใช้ไม่ได้ครับ ต้องเปิดปิดเองอยู่ตลอด บางครั้งไปเปิดตั้งไว้แล้วลืมไม่ได้ปิด ก็ล้นครับ ที่นี้ที่แบกรับปัญหาค่าไฟ ผมก็คุยผมก็นำเข้าในห้องประชุมหลายครั้ง ก็พูดว่าให้เขียนคำร้อง ผมก็เขียนคำร้อง ร้องจนพนักงานในห้องแซวครับร้องหล่าวอบต. ผมว่าถ้าไม่ร้องก็ร่ำแหละทีนี้เพราะมันหลายครั้งแล้วครับที่ยื่น ไม่รู้มันหายไปไหน พอช่างไฟไปดูๆจิ้มๆแล้วก็กลับ กลับมาก็เหมือนเดิมอีก ผมว่าถ้าค่าใช้จ่ายเท่าไหร่ก็บอกมาเลยครับถ้าอบต.ไม่สามารถทำได้ได้บอกชาวบ้านถูกว่าต้องทอดผ้าป่ากันแล้วพี่น้องเอ๋ย น้ำได้ไหล 24 ชั่วโมงเหมือนบ้านอื่นเขา ก็ไม่อยากพูดอะไรมากแหละครับก็อย่างที่เพื่อนสมาชิกว่าไม่รู้การเมืองจะเป็นอย่างไรแต่ไม่อยากทิ้งปัญหาไว้ให้คนรุ่นหลังที่จะเข้ามา อย่าให้เขามาติติงเราได้ว่าที่ผ่านมามันไม่ได้เรื่อง ผมบอกชาวบ้านแล้วว่าผมรับผิดชอบเองเรื่องนี้ เพราะเขาเป็นคนเลือกผม ขอบคุณมากครับท่านประธาน

**นายดำรงค์ อุ่นศร ประธานสภาฯ** ขอบคุณครับ เรื่องตรงนี้ทุกเรื่องไม่ว่าเรื่องถนนหรือเรื่องน้ำ ท่านสมาชิกในหมู่บ้าน ผมเข้าใจดี ว่ามีผลกระทบอย่างไร กับชาวบ้าน อย่างที่ท่านสมาชิกหมู่ที่ 2 พูด ผมเข้าใจครับ ขอเชิญท่านสมาชิกหมู่ที่ 12 ครับ

**นายสุริยันต์ ยิ้มสุด สมาชิกสภาฯ หมู่ที่ 12**  ท่านประธานสภาที่เคารพ ผมสุริยันต์ ยิ้มสุด สมาชิกสภา อบต.เขาขาว หมู่ที่ 12 ผมยังรอตัวเลขอยู่ครับท่านประธาน ว่ากลุ่มที่ขึ้นศาลแล้วจากวันที่ศาลสั่งจ่ายจนถึงวันนี้เหลือเท่าไหร่ และสองกลุ่มที่ผมขอเมื่อซักครู่ก็ได้รับหนังสือจากเจ้าหน้าที่ผู้รับผิดชอบ เรื่องขอความอนุเคราะห์แต่งตั้งคณะกรรมการสอบข้อเท็จจริงกรณีกู้ยืมเงินโครงการเศรษฐกิจชุมชนขาดอายุความ ใครรับผิดชอบครับท่านประธาน ปล่อยให้คดีหมดอายุความสองคดี เอกสารแล้วขอบคุณเจ้าหน้าที่ซึ่งรับผิดชอบในเรื่องเอกสารฟ้องร้องดำเนินคดี คดีผลิตน้ำดื่ม หมู่ที่ 4 และคดีกลุ่มเลี้ยงสุกรหมู่ที่ 1 ท่านติดตามให้ผมด้วยใครเป็นผู้รับผิดชอบ ที่ปล่อยให้คดีหมดอายุความ เรื่องนี้จะต้องมีคนรับผิดชอบ จะเป็นผู้อนุมัติ จะเป็นผู้ที่มีอำนาจเซนต์ในการส่งฟ้อง หรือใครก็แล้วแต่จะต้องมีคนรับผิดชอบ กรณีปล่อยให้ขาดอายุความ และก็ตัวเลขสี่กลุ่มที่ศาลพิพากษาแล้วในการชำระ และให้ชี้แจงด้วยนะครับใครที่ดูแลรับผิดชอบปล่อยให้ขาดอายุความ ขอบคุณครับ

**นายดำรงค์ อุ่นศร ประธานสภาฯ** ขอบคุณครับ เอาอย่างนี้นะครับเรื่องหมดอายุความ คือทางผู้รับผิดชอบของเราคือนิติกร ได้ยื่นฟ้องหรือยัง ที่ปล่อยให้หมดอายุความ ได้ยื่นฟ้องหรือเปล่า เชิญท่านนิติกรชี้แจงครับ

**นายชิโนรส ประลมพ์กาญจน์ นิติกร** เรียนท่านประธาน และท่านสมาชิกทุกท่าน ผมขอชี้แจงว่า เรื่องนี้เมื่อขาดอายุความ อบต.ได้ส่งหนังสือ

**นายดำรงค์ อุ่นศร ประธานสภาฯ** ไม่ใช่คือที่ถามว่าก่อนขาดอายุความได้ดำเนินการอย่างไรบ้าง ได้ยื่นฟ้องหรือเปล่า นี่คือที่ถาม

**นายชิโนรส ประลมพ์กาญจน์ นิติกร** คือก่อนขาดอายุความผมได้ทำหนังสือขอฟ้องไปแล้วครับ ก็หมดหน้าที่ของผมแล้ว เมื่อหมดอายุความ เราได้ทำหนังสือไปให้ท่านนายอำเภอแต่งตั้งคณะกรรมการสอบข้อเท็จจริงสอบละเมิด เพื่อหาว่าใครเป็นคนทำให้หมดอายุความ จะเป็นผม หรือท่านอื่นๆก็ยังไม่ทราบ ตอนนี้เมื่อเข้าสู่กระบวนการสอบละเมิดแล้ว ผลสอบจะเป็นอย่างไรนั้นผมไม่สามารถระบุได้ว่าใครทำให้หมดอายุความ เพราะอำเภอต้องตั้งคณะกรรมการสอบก่อนครับ ซึ่งเป็นหน้าที่ของกรรมการครับ

**นายดำรงค์ อุ่นศร ประธานสภาฯ** ตรงนั้นผมเข้าใจ แต่ผมถามว่าได้ยื่นฟ้องหรือเปล่า

**นายชิโนรส ประลมพ์กาญจน์ นิติกร** ได้ยื่นเสนอหนังสือไปตามขั้นตอนแล้วครับ หนังสือออกจากผมไปแล้วครับ ส่วนขั้นตอนการอนุมัติไม่ใช่หน้าที่ผมครับ

**นายดำรงค์ อุ่นศร ประธานสภาฯ** แล้วทำไมไม่ได้ฟ้อง ผมถามอย่างนั้น มันติดขัดตรงไหน ผมถามอย่างนั้น

**นายชิโนรส ประลมพ์กาญจน์ นิติกร** คือต้องมีผู้บริหารเซ็นต์ฟ้องก่อนครับ

**นายดำรงค์ อุ่นศร ประธานสภาฯ** คือผู้บริหารไม่ได้เซ็นต์อย่างนั้นใช่ไหมครับ ผมได้เข้าใจ ที่ถามไปว่าก่อนหมดอายุความได้ดำเนินการไปตามระเบียบหรือไม่ ถ้าดำเนินการแล้วไปติดอยู่ตรงไหนผมได้ทราบ ขอเชิญท่านสมาชิกหมู่ที่ 5 ครับ

**นายบรรจงกิจ บุญโชติ สมาชิกสภาฯ หมู่ที่ 5**  ท่านประธานสภาที่เคารพ ผมบรรจงกิจ บุญโชติ สมาชิก อบต.หมู่ที่ 5 ผมขอความร่วมมือจากสมาชิกทุกคนนะครับ เดี๋ยวหลังปิดประชุมอันไหนที่เราติดขัด ค้างคากันอยู่ภายในหมู่บ้าน เรามาคุยกันส่วนตัว เผื่อเราจะหาทางออกกันได้ บางทีมันพูดในระบบตรงนี้อาจจะไม่ได้ ขอความร่วมมือจากเพื่อนๆทุกคนนะครับก่อนที่จะกลับออกไป หมู่บ้านไหนที่ยังมีปัญหากันอยู่อย่างหมู่ที่ 2 เรื่องตู้ไฟอะไรแบบนี้ มาปรึกษากันหาทางออกร่วมกัน ขอบคุณมากๆครับท่านประธาน

**นายดำรงค์ อุ่นศร ประธานสภาฯ** ตรงนี้ผมขอชี้แจงท่านสมาชิกหมู่ที่ 12 ที่ยังมีความข้องใจอยู่ กลุ่มน้ำดื่มของหมู่ที่ 4 เพราะเป็นหมู่บ้านของผม แต่ว่าทางนิติกรบอกว่าได้ทำเอกสารจะยื่นฟ้องแต่ว่าทางคณะผู้บริหารท่านนายก ไม่เซ็นต์ให้ ตรงนี้ไม่เซ็นต์ให้เพราะอะไรผมก็ไม่ทราบเลยไม่ได้ฟ้อง เลยหมดอายุความ ต้องเป็นคนอย่างนี้แหละครับรับผิดชอบต่อไป เมื่อนิติกรได้ส่งหนังสือถึงอำเภอแล้ว เรื่องนี้ในเมื่ออย่างนั้นถือว่าละเว้น ละเว้นนะครับ มันเข้ามาตราหนักนะครับผมบอกเสีย ถ้าหากว่าทางอำเภอแต่งตั้งคณะกรรมการขึ้นมาสอบคณะผู้บริหาร ด้วยเหตุอันใดนะครับ ไม่ใช่เรื่องง่ายๆ แต่ตอนนี้อย่างที่นิติกรบอกว่าส่งเรื่องอำเภอแล้ว แต่อำเภอยังไม่ส่ง เรื่องมา ผมก็ไม่อยากไปก้าวก่าย ถ้าผมไปทวงที่อำเภอเดี๋ยวก็พาดพิงกันอีก ท่านสมาชิกเข้าใจนะ ยังมีท่านอื่นอีกไหมครับ เชิญท่านสมาชิกหมู่ที่ 8 ครับ

**นายสมพงษ์ ปั้นคง สมาชิกสภาฯ หมู่ที่ 8**  เรียนท่านประธานสภาที่คารพ ผมข้องใจนิดนึงที่ท่านนายกตอบ คือว่าความหมายของผมคือถนนสายบ้านทรายขาว ที่ผมพูดคือถนนเส้นนั้นเกิดศักยภาพของอบจ.แล้วครับ คือกรมทางหลวงชนบทเขารับผิดชอบเรื่องถนนโดยตรง คือจะเอาอบจ.มาดูแลมันซ่อมไม่ได้มันเกินศักยภาพของอบจ.แล้ว คือบอกว่าให้ผู้บริหารคุยกับทางอบจ.เมื่อมันเกินศักยภาพของท่านผมจำเป็นต้องส่งเรื่องนี้ให้ทางหลวงชนบท เพราะทางหลวงชนบทจะได้เข้ามาดูแล ไม่ต้องเดือดร้อนชาวบ้านของผม เพราะตรงนี้ไม่ใช่หน้าที่ของชาวบ้าน อยากให้นายกบอกว่าผมจะประสานให้เร็วๆนี้ครับ ผมขอฝากตรงนี้ครับท่านประธาน

**นายดำรงค์ อุ่นศร ประธานสภาฯ** เชิญ ผอ.กองคลัง

**นางเพ็ญศรี ประเสริฐวรพงศ์ ผู้อำนวยการกองคลัง**  เรียนท่านประธานสภาที่คารพ คณะผู้บริหาร และสมาชิกทุกท่าน เงินโครงการเศรษฐกิจชุมชน ตอนนี้มียอดเงินคงเหลือ 895,860.81 บาท กลุ่มที่ดำเนินการฟ้องมี 4 กลุ่ม

กลุ่มแรกกลุ่มแตงโม หมู่ที่ 2 หลังฟ้องแล้วมาชำระ 1,500 บาท หลังจากนั้นก็ไม่ได้ชำระเลย ตอนนี้ได้ส่งเรื่องไปให้ทางฝ่ายกฎหมายดำเนินการอยู่นะค่ะ

กลุ่มที่ 2 กลุ่มเลี้ยงวัวพันธ์พื้นเมือง หมู่ที่ 4 ชำระทุกวันที่ 10 ของเดือน เดือนละ 1,000 บาท โดยเริ่มชำระตั้งแต่เดือนกุมภาพันธ์ มีนาคม เมษายน รวมแล้ว 3,000 บาท

กลุ่มที่ 3 กลุ่มเลี้ยงวัวพันธ์พื้นเมือง หมู่ที่ 7 เริ่มชำระวันที่ 6 มกราคม เดือนละ 2,000 บาท ตอนนี้ชำระไปแล้ว 8,000 บาท

กลุ่มที่ 4 กลุ่มเลี้ยงไก่เนื้อและไก่พันธ์พื้นเมือง หมู่ที่ 7 ชำระทุกสิ้นเดือน เดือนละ 1,500 บาท ตอนนี้ชำระไป 3,000 บาทแล้ว

**นายดำรงค์ อุ่นศร ประธานสภาฯ** แล้วที่ตกลงกันแล้วมีไม่ทำตามสัญญาอยู่กลุ่มเดียวใช่ไหม

**นางเพ็ญศรี ประเสริฐวรพงศ์ ผู้อำนวยการกองคลัง** ค่ะกลุ่มแตงโมกลุ่มเดียว

**นายดำรงค์ อุ่นศร ประธานสภาฯ** เรื่องเงินโครงการเศรษฐกิจชุมชนนี้ผมบอกท่านสมาชิกตรงๆว่าผมมีความหนักใจมาก เพราะว่ายังต้องดำเนินการไป แต่ว่าผมขอร้อง ว่ากลุ่มที่ไม่เป็นความจริงไม่ว่าพรรคพวกใครอย่านำเข้ามาเลย ให้ชาวบ้านที่เขาทำจริงๆเขาได้พาไปทำประโยชน์ อย่างตัวผมไม่มี ชาวบ้านพรรคพวกในหมู่ที่ 4 ไม่ต้องมาบอกผมปลอมกลุ่มขึ้นมาเพื่อจะเอาตังค์นี้ผมไม่ให้ ผมไม่ยอมให้ไม่ว่าจะดีกันซักเท่าไหร่ ผมถือว่าจะเสียใจก็ไม่กี่วัน ถ้าถือปฏิบัติอย่างนั้นกันหมด ต่อไปมันก็หมดเรื่อง อย่างนี้ ตรงนี้ไม่ได้พูดว่าคณะผู้บริหารชุดนี้นะครับ ที่ผ่านมาก็เช่นกัน ผมเป็นสมาชิกอยู่ทุกนายกแหละครับ ท่านก็ทราบ เกิดเหตุการณ์อย่างนี้ขึ้นมาในพรรคพวกทั้งหมด ที่มีปัญหาตั้งแต่ก่อนมาทุกชุดแต่ก่อนมา ที่ผ่านมาก็ไม่เป็นไรครับมันพ้นไปแล้ว มีแต่คิดที่จะแก้ไข แต่ปัจจุบันอย่าทำอีก ถ้าทำอีกมันก็ไม่หมด แต่ถ้าหยุดเสียวันนี้แล้วแก้ไขข้างหลังที่ผ่านมาข้างหน้าไม่มีมันก็หมด สองปีสามปี มันก็หมด มันก็เข้าระบบง่ายๆอย่างนั้น เชิญท่านปลัด

**นายไพรัช พยาบาล ปลัด อบต.** เรียนท่านประธาน ผมขอชี้แจงเพิ่มเติมในเรื่องโครงการเศรษฐกิจชุมชน ซึ่งการดำเนินการโครงการเศรษฐกิจชุมชน ณ ปัจจุบันนี้ทุกกลุ่มที่มีการฟ้องร้องไปแล้ว มีคำพิพากษาไปแล้ว กลุ่มไหนที่ไม่ปฏิบัติตามคำพิพากษาของศาลส่งบังคับคดียึดทรัพย์ ตอนนี้หมู่ที่ 2 กลุ่มแตงโม ส่งบังคับคดีไปเรียบร้อย อยู่ในขั้นตอนของการบังคับคดี เหลืออีกสามกลุ่มกำลังจะส่งบังคับคดี ผมได้มอบหมายให้รองปลัดรับผิดชอบโดยตรงในเรื่องเศรษฐกิจชุมชน แต่ได้มอบนโยบายว่าสิ่งที่ผ่านมาเราต้องหาทางแก้ไข เผื่ออนาคตข้างหน้าจะได้ทำงานอย่างราบรื่น เราไม่ต้องมาคอยแก้ปัญหา ในส่วนของคดีความที่ขาดอายุ 11 กลุ่ม ตอนนี้ทางอบต.ได้ตั้งคณะกรรมการสอบสวนตามที่ได้ชี้แจงไปเมื่อครั้งก่อน และคณะกรรมการสอบสวนมีความเห็นเรียบร้อย ผู้บริหารเห็นชอบตามคณะกรรมการ นิติกรได้ทำหนังสือแจ้งเพื่อเรียกเงินคืนไปยังผู้ที่เกี่ยวข้องทั้งหมดเป็นที่เรียบร้อยแล้ว ทั้ง 11 กลุ่ม ที่อบต.ได้ตั้งคณะกรรมการสอบสวนเพื่อหาผู้รับผิดกรณีขาดอายุความ ก็เลยอยากจะชี้แจงเพิ่มเติมให้ท่านสมาชิกได้รับทราบ ขอบคุณครับ

**นายดำรงค์ อุ่นศร ประธานสภาฯ** ขอบคุณครับ ยังมีท่านอื่นอีกไหมครับ เชิญครับ

**นางพิสมัย สีใส สมาชิกสภาฯ หมู่ที่ 3**  เรียนท่านประธานสภาที่คารพ เรื่องเงินโครงการเศรษฐกิจชุมชนนี้ อยากให้กลุ่มที่จะขอกู้ต้องเป็นกลุ่มที่จดวิสาหกิจชุมชน มีผลดำเนินงานอย่างน้อย 2 ปี ไม่ใช่กลุ่มที่ตั้งขึ้นมาเฉพาะกิจเพื่อที่จะรับงบประมาณ จึงจะเป็นการต่อยอดได้ กลุ่มส่งเสริมอาชีพและบริการ หมู่ที่ 3 เราก็ได้รับงบประมาณ และนำเงินก้อนนี้ ถือว่ามีประโยชน์มาก สำหรับกลุ่มส่งเสริมอาชีพและบริการหมู่ที่ 3 เราดำเนินการมาแล้วอย่างน้อย 3 ปี ถึงจะของบประมาณของอบต.เพื่อไปสนับสนุน เพื่อที่จะให้กลุ่มเดินได้ ณ ปัจจุบัน กลุ่มส่งเสริมอาชีพและบริการปันผลให้สมาชิก สมมุติว่าหุ้น 100 บาท เราจะปันให้ 30 บาท ขอบคุณมากค่ะ

**นายดำรงค์ อุ่นศร ประธานสภาฯ** ถ้าเกิดขึ้นมาอย่างหมู่ที่ 3 ก็ดีซิครับ คงไม่เป็นอย่างนี้ ยังมีท่านอื่นอีกไหมครับ ถ้าไม่มีอะไรแล้ว สำหรับวันนี้ก็ขอขอบคุณท่านสมาชิกทุกท่านที่เข้าร่วมประชุม ผมปิดประชุมครับ

**เลิกประชุมเวลา** **เวลา** 14.35 **น.**

(ลงชื่อ).........................................................ผู้จดรายงานการประชุม

(นายไพรัช พยาบาล)

เลขานุการสภาองค์การบริหารส่วนตำบลเขาขาว

สภาองค์การบริหารส่วนตำบลได้มีมติรับรองรายงานการประชุมในการประชุมสภาฯสมัยวิสามัย สมัยที่ 1 ประจำปี พ.ศ.2562 .เมื่อวันที่....................................................................................................

###### (ลงชื่อ)..........................………………………….........

(นายดำรงค์ อุ่นศร)

ประธานสภาองค์การบริหารส่วนตำบลเขาขาว

**บันทึกตรวจรับรอง**

**รายงานการประชุมสภาองค์การบริหารส่วนตำบลเขาขาว**

**สมัยสามัญ สมัยที่ 2 ประจำปี พ.ศ.2562**

**เมื่อวันจันทร์ ที่ 13 พฤษภาคม ๒๕62 เวลา 13.0๐ น.**

ข้าพเจ้าคณะกรรมการตรวจรายงานการประชุม ผู้มีรายชื่อท้ายนี้ ได้ทำการตรวจสอบรายงานการประชุมสภาองค์การบริหารส่วนตำบลเขาขาว สมัยสามัญ สมัยที่ 2 ประจำปีพ.ศ.256 เมื่อวันจันทร์ ที่ 13 พฤษภาคม พ.ศ.2562 ตามรายงานการประชุมสภา ซึ่งเลขานุการสภาองค์การบริหารส่วนตำบลเขาขาว ได้จดไว้เป็นที่เรียบร้อยแล้ว

ปรากฏว่ารายงานการประชุมมีความถูกต้องครบถ้วน สมบูรณ์และไม่มีข้อความที่ไม่เหมาะสมแต่ประการใดจึงได้ลงลายมือชื่อรับรองการตรวจรายงานการประชุมไว้เป็นที่เรียบร้อยแล้ว เมื่อวันศุกร์ ที่ 24 พฤษภาคม พ.ศ.2562

(ลงชื่อ)...........................................................ประธานกรรมการตรวจรายงานฯ (นายเกรียงไกร หนูนวล)

สมาชิกสภา อบต.เขาขาว หมู่ที่ 7

(ลงชื่อ)...........................................................กรรมการตรวจรายงานฯ (นายสมโชค คงทอง)

สมาชิกสภา อบต.เขาขาว หมู่ที่ 9

(ลงชื่อ)...........................................................กรรมการ/เลขานุการตรวจรายงานฯ (นางสาวพิสมัย สีใส)

สมาชิกสภา อบต.เขาขาว หมู่ที่ 3